የህግ የበላይነትን ለማስፈን ለሚያደርገው ጥረት ህዝቡ ተሳፎውን ሊያጠናክር ይገባል¬-የመከላከያ ሚኒስትሩ
መንግስት ህግና የህግ የበላይነትን ለማስፈን ለሚያደርገው ጥረት ህዝቡ ተሳፎውን አጠናክሮ እንዲቀጥል የመከላከያ ሚኒስትሩ አቶ ሲራጅ ፈጌሳ ጥሪያቸውን አቅርበዋል።ሚኒስትሩ ዛሬ ለጋዜጠኞች በሰጡት መግለጫ፥ህብረተሰቡ ከጸጥታ አካላት ጎን በመቆም ሁከትና ስርዓት አልበኽነትን ከስር መሰረቱ ለማስወገድ በሚደረገው ጥረት የማያወላዳ ሚና ሊኖረው ይገባል ብለዋል፡፡በ2008 ዓ/ም የነበረው አለመረጋጋት በህዝቦች ደህንነትና በአገሪቱ ኢኮኖሚ ከፍተኻ ጉዳት ደርሶ እንደነበር ያወሱት ሚኒስትሩ ችግሩን ለመከላከልም የአስቸኳይ ጊዜ አዋጅ እንዲታወጅ መደረጉን አውስተዋል፡፡በሃገሪቱ ተጥሎ የቆየው የአስቸኳይ ጊዜ አዋጅ ከተነሳ ወዲህ በአንዳንድ የሃገሪቱ አካባቢዎች ችግሮች መስታዋላቸውን አንስተዋል።ከዚህ ጋር ተያይዞም ይህን ለመቆጣጠርና ሁኔታውን ወደ ነበረበት ለመመለስ የተቋቋመው የፌዴራልና የክልል የጋራ የፀጥታ ምክር ቤት ለአንድ ወር ከ15 ቀን ያከናወነውን ስራ ገምግሟል ።በዚህም በሃገሪቱ በሚገኙ ከፍተኛ የትምህርት ተቋማት የተፈጠሩ ግጭቶችን፣ በኦሮሚያና ኢትዮጵያ ሶማሌ ክልሎች የተፈጠሩ ግጭቶችንና አስተባባሪያቸው በማይታወቁ አካላት የተካሄዱ ሰልፎችን ገምግሟልም ነው ያሉት ሚኒስትሩ አቶ ሲራጅ።በግምገማው መሰረትም የፀጥታ ሃይሉ በአንዳንድ አካባቢዎች ታይተው የነበሩ ግጭቶችና ሁከቶችን ከማረጋጋት አንጻር በከፊል ውጤታማ ስራ ሰርቷል ብለዋል፡፡ከዚህ ባለፈም የዜጎችን በሰላም የመንቀሳቀስ መብትና ደህንነት የሚፈታተኑ ጉዳዮች በአሁኑ ጊዜ  በፀጥታ አካሉ እርምጃ መስተካከላቸውንም ተናግረዋል።በኦሮሚያና ኢትዮጵያ ሶማሌ አዋሳኝ ድንበሮች ተፈጥሮ የነበረው አለመረጋጋት ክልሎቹ በጠየቁት መሰረት የኢፌዴሪ መከላከያ ሰራዊት ግጭት ባለባቸው የክልሎቹ አካባቢዎች በመግባት ሁኔታውን ማስተካሉንም ገልጸዋል።ሚኒስትሩ በመግለጫቸው በሀገሪቱ ተፈጥሮ የነበረው አለመረጋጋትን ወደ ከፍተኛ ደረጃ ለማድረስ የህገ ወጥ መሳሪያዎች ወደ ሀገር ውስጥ ሊገባ ሲል ተይዟል ብለዋል።በዚህም ወደ አዲስ አበባ ሊገባ የነበረ 270 ክላሽንኮቭ፣ 200 ሺጉጥ፣ 65 ሺህ የክላሽ ጥይትና 1 ሺህ የመትረየስ ጥይት መያዙን ጠቅሰዋል። 